
AMABITXIAREN PLANA (1) 



Crrauskineren amabitxia lur jota zebilen: neska harekin ez 
zeukan zereginik. Izan ere, haren zoriontasuna lortu arte, amabitxi 
lanetan jarraitu beharko zuen, jubilatu ezinik. Baina nola demontre lortuko zuen hori? Nola 
izan zitekeen zoriontsua beti errautsak eta besteen zikinak garbitzera behartuta zegoen 
neskato bat? 

Etsi bidean, telebistan arratsaldeko txutxu-mutxu saioek baino ez zuten kontsolatzen: 
Printzipea ez zela ezkontzen, agian bestelako gustuak zeuzkala, agian ezgauza zela zereko 
zerean, Erregeak dantzaldia antolatu zuela emaztegaia topatzeko... 

Orduan, ideia bikaina bururatu zitzaion amabitxiari: 

-Hara, badakit zer egin anal dudan! -bota zuen ahoz gora, etxean bakarrik zegoen 
arren-. Errauskineri soineko ederra, bitxiak eta abarrak eskuratuko banizkio, Errauskine 
dantzaldira joango litzateke eta printzipea ezagutuko luke. Orduan, biek gau osoa dantzan 
emango lukete eta, ezinbestez, maiteminduko lirateke, gero ezkontza...! 

Bat-batean amabitxiaren kopeta ilundu zen:. 

-Et, et, et... errazagia ematen du plan honek! Dena ziurtatu behar dut, baina nola? A, 
badakit! Errauskineri etxera itzultzeko ordua emango banio, dantzalditik korrika joatean 
printzipea gogo larriz utziko luke. Horrelakoak dira gizonezko guztiak, ba! Horrek 
printzipearen desioa areagotuko luke, eta ezinegonez egongo litzateke bere maitea berriro 
noiz ikusiko. Horrela, aste batzuk sufritzen eman ondoren, Errauskine hain pobrea izatea ez 
litzaioke inportako. Ondo da, baina nola aurkituko du printzipeak berriro Errauskine? A, 
badakit! Kristalezko zapata bat sorginduko banu, Errauskinek eskileretan galduko luke, eta 
neska horrek hain neurri arraroa daukanez, 37,3 oker ez banago, bada, orduan printzipeak 
erraz aurkituko luke, agian erresumako neska guztiekin proba egin ondoren, baina aurkituko 
luke azkenean! Orduan printzipeak ezkontzeko eskatuko lioke Errauskineri eta ni jubilatuko 
nintzateke. Plan borobila da, bai horixe! 

Pentsatu bezala prestatu zituen gauza guztiak amabitxiak, eta egun seinalatuan malkoei 
eutsi ezinik ikusi zuen nola igo zen Errauskine ka\esara jauregiara joateko. Ortzemugan 
suziriek zerua kolorez betetzen zuten. 




ERRAUSKINE, HAMABIETAN ETXEAN (2) 

...Eta jauregiko erlojua hamabiak jotzen hasi zen. Orduan, Errauskinek 
printzipearen eskuak askatu eta korrika abiatu zen etxera. Ozta-ozta iritsi 
zen amabitxiaren hitzordura. (Sanbaran aurkitu zuen, luze iritzita. 

-Berandu zabiltza -egin zion errieta amabitxiak-. Nik utzitakoak ekarri a\ dituzu? 

Erruskinek pozarren baietz esan zion burua astinduz. Ezin izango zuen gau zoragarri 
hura inoiz ahaztu. 

-Dena ekarri dut, amabitxi. Kapoan kalesa, zaldiak eta morroiak dituzu, eta hemen 
bitxiak , soinekoa eta zapatak. Mila esker, amabitxi. 

Amabitxiak, ordea, ikaraturik begiratu zien kristalezko zapateei. 

-Baina, baina... biak ekarri dituzu!!! A\ ene, dena prestatua neukan nik!!! -Begiak sutan 
galdera egin zion Errauskineri-: Baina ez zenuen bat galdu eskaileretan? 

-Hara, amabitxi, nola dakizu? Egia da, baina atzera joan eta berriro jaso nuen. 

-A'\ ene!!! Dena galduta, dena galduta...!!! Nire jubilazioa ere galduta!!! 

-Baina zer duzu, amabitxi...? Izutzen hasi naiz!!! 

-Ene, azalduko dizut: Kristalezko zapata eskaileretan utzi izan bazenu, neska kaskari 
horrek, bada, orduan printzipeak hartuko zuen (zukeen). Zorabiaturik, zurekin txora-txora 
eginda, hasieran ez zuen (zukeen) jakingo zer egin. Dantzaldiko gonbidatuei galdetuko zien 
(ziekeen) ea nor zen kristalezko zapatako neska, baina inork ez zion (ziokeen) erantzungo. 
Orduan Erresumako zapatariengana joango zen (zatekeen), baina alferrik. Gero, dantzaldira 
gonbidatutako guztien izenak eta helbideak hartuko zituen (zituzkeen), eta banan-banan 
etxeetara abiatuko zen (zatekeen) neska guztiei kristalezko zapatarekin proba egiteko. 
Etsitzeko bidean, azken etxeraino irtsiko zen (zatekeen), hau da, etxe honetara. Zure 
ahizpaordeekin proba egingo zuen (zukeen). Egia esateko, ez dakit zergatik; begi-bistakoa 
izango zen (zatekeen) neska zatar horiek ez zirela. Baina, tira. Printzipeak etsipenari bide 
emango zion (ziokeen), zu inoiz aurkituko ez zintuela (zintuzkeela) pentsatuko zuen 
(zukeen), baina orduan zu agertuko zinen (zanatekeen). Zutaz galdetuko zuen (zukeen) 
printzipeak, eta zure ahizpaordeek barre egingo zuten (zuketen). Halere, printzipeak zuri 
proba egingo zizun (zizukeen), berarekin ezkonduko zinen (zinatekeen), biok betiko 
zoriontsuak izango zineten (zinateketen)... 

-Baina zein konplikatuak diren zure planak! Dantzalditik joan baino lehen nire telefono 
zenbakia eman diot printzipeari! Hara, begira, SMS bat bidali dit: "2ar jrgi tzn Itrak bai?" 

-Jainko maitea! 



